**OHTUTUS TALLIS JA TREENINGUL**

**Turvalise ratsutamiskeskkonna loomise nimel on ohutusreeglite järgimine hobustega tegelemisel väga tähtis. Siinkohal toome ära mõned olulisemad reeglid, mida tuleks järgida kõigil, kes hobustega tegelevad või lihtsalt talli territooriumil viibivad.**

**OHUTUS TALLI TERRITOORIUMIL:**

**Tall ja koplid on hobuse kodu, kus ta viibib suurema osa ööpäevast. Inimesed peavad käituma tallis ja koplites nii, et nad hobuseid ei häirks ega ehmataks. Igaüks, kes antud alal liigub, peab silmas pidama üldist korda ja turvalisust.**

* Tuleb käituda rahulikult, vältida jooksmist ja karjumist.
* Olla ettevaatlik esemetega, mis võivad hobuseid ehmatada. Talli tulles jäta koerad koju!
* Alati tuleb jälgida, et talli territooriumil ei jäätaks lohakile asju, mis võivad ohustada hobuseid ning iga asi käib tagasi omale kohale.
* Katkisest varustusest, tehnikast, aedadest, tööriistadest ja tallitarvetest tuleb talli personalile kindlasti teatada esimesel võimalusel.
* Keelatud on hobuste juurde boksi või koplisse minemine ja hobuste väljaviimine ilma juhendaja või hobuse omaniku loata.
* Tallis ja treeningul tuleb kanda vastavaid riideid ning jalanõusid. Hobuste juurde minekul pole lubatud kanda lahtiste varvastega jalanõusid.
* Hobust tohib siduda kinni ainult päitsetega ja kergesti lahti tõmmatava sõlmega. Mitte kunagi ei tohi hobuseid kinni siduda selliselt, et valjaste küljes jookseb kinni seotav nöör.
* Hobust tohib boksist välja viia vaid valjastega või päitsetega, mille küljes on korde või sobiva pikkusega jalutusnöör.
* Hobuse boksist lahkudes kontrolli, et boksi uks oleks alati korralikult suletud.
* Suitsetamine on tallis sees ja hobuste koplis rangelt keelatud.
* Kui treener ja/või hobuseomanik lubab hobusele anda maiustusi (näiteks porgandit, õuna või suhkrut), siis tuleb seda anda täiesti avatud peopesalt, et hobune ei saaks kogemata sõrme hammustada. Kõige parem on siiski panna porgandid ja õunad hobusele künasse.

**OHUTUS HOBUSEGA TALLIST VÄLJUDES:**

**Hobune on suur ja tugev loom. Hobust tallist välja viies lasub Sinul suur vastutus nii enda, hobuse kui ka kõrvalseisjate turvalisuse eest!**

* Hobuse talutamisel pane turvalisuse eesmärgil alati kindad kätte (vajadusel ja täkuga tegeledes pähe ka kaska)!
* Hobust talutatakse käekõrval üldiselt vasakult poolt. Vältida tuleb olukorda, kus hobune jääb talutajale selja taha.
* Talutamisel ei tohi endale **mitte kunagi** ratsmeid või jalutusnööri ümber käe või keha keerata või mässida. Hobused on ettearvamatud ning võivad sel moel äkilise tugeva tõmbega inimesele tõsiseid vigastusi põhjustada.
* Kui hobune satub paanikasse ja hakkab tugevalt vedama, siis tuleks võimaluse korral talle natuke järele anda ning ta uuesti kerge tõmbega korrale kutsuda. Jõuga vastu vedades läheb hobune veel rohkem paanikasse.
* Kui tekib äärmuslik olukord, kus hobust on võimatu kinni hoida, siis on ohutum ta lahti lasta ja mitte jääda talle ise järele lohisema. Hobune on oma massiga inimesest alati üle.
* Kui hobune on lahti pääsenud, peavad kõik läheduses olijad oma hobustega seisma jääma ning ootama kuni lahtine hobune on kinni püütud.
* Valjastega talutamine on alati turvalisem. Hobust talutades võetakse ratsmed üle kaela. Ratsmetest hoitakse kinni parema käega umbes 25 cm kauguselt lõua alt. Ratsmete otsa hoitakse vasaku käega, hobusest eemal.
* Kui hobusel on martingal või kangvaljad, siis ratsmeid üle kaela ei võeta, sel juhul võib jalutusnööri kinnitada vasakusse suulise rõngasse ja talutada nöörist. Kui talutad hobust koos ratsanikuga seljas, kasuta alati jalutusnööri, mis on kinnitatud vasakusse suuliserõngasse.
* Päitsetega talutamisel peab alati kasutama jalutusnööri. Kui hobune on äkiline, võib kasutada ketiga jalutusnööri ning paigaldada kett üle hobuse nina.
* Enne liikumise alustamist seisa hobuse õlaga kohakuti. Liikuma saab hobuse kerge ergutava häälitsusega. Vajadusel võib vasakus käes oleva stekiga kergelt anda ka märguande sadulavööst tahapoole. Talutades kõnni energiliselt hobuse õlaga kohakuti või veidi ees pool, jälgides siiski kogu aeg hobust.
* Talutades ära lase kunagi hobusel teiste hobustega ninasid kokku panna. Selle tagajärjel võib üks hobune teist ootamatult lüüa või hammustada ning sealjuures talutajat vigastada.
* Talutades hobust läbi kitsaste kohtade (näiteks ukseaugud), ole ettevaatlik, et sadul või hobune ise kinni ei jääks. Seetõttu tõstetakse sadulaga talutamisel alati jalused üles. Eriti kitsastest kohtadest läbiminekul võid liikuda hobuse ees tagurpidi mõlema käega ratsmetest kinni hoides.
* **Kõik uksed tuleb avada korralikult** ning vahekäigud tuleb hoida kolast ja tööriistadest puhtad, sellega väldime ohtlikke olukordi!
* Hobuse boksi viimisel tuleb alati hobuse ees ise boksi astuda, mitte kunagi lasta teda sinna enda ees.
* Ükski hobune pole meelsasti üksi, mõnedele hobustele on see suureks probleemiks. Seda tuleb hobuse tallist välja viimisel kindlasti silmas pidada. Üksi jäämisega tuleb noori hobuseid harjutada pikkamööda.
* Ettevaatlik tuleb olla ka siis, kui üksteise järel talutatakse mitut hobust. Ohutu vahe on kaks hobusepikkust (5 m).
* Täkkude, noorte ja probleemsete hobustega tegelemisel peab ohutusnõudeid järgima eriti hoolikalt, seda peaksid tegema ainult kogenud hobuseinimesed.
* Ümbritsevaid inimesi tuleb varakult informeerida hobuse võimalikust probleemsest käitumisest ning sellesse informatsiooni tuleb suhtuda täie tõsidusega. Näiteks kui hobune lööb, siis võistlustel sõlmitakse talle sabasse punane lint – sellest hobusest tuleb teiste hobustega eemale hoida.

**OHUTUS TREENINGUL:**

* Platsil viibides (nii hobuse seljas olles, kui ka kordetades) peaksid kõik isikud kandma korralikult kinnitatud hästiistuvat kolmepunktilise kinnitusega turvakiivrit.
* Ratsutaja turvavarustuse hulka kuulub ka spetsiaalne turvavest, mille kasutamine on eriti oluline algajate ratsanike jaoks aga samuti ka kogenud ratsutajatel hüppetreeningul, maastikul ning noorte hobustega sõites. Turvavest on **kohustuslik** kuni 16. aastastel (kaasaarvatud) ratsutajatel hüppetreeningutes.
* Ratsutades on rangelt soovituslik mitte kanda sileda tallaga jalanõusid.
* Rangelt on keelatud võõraste koerte lahtilaskmine sel ajal, kui platsil on hobused.
* Hobuse varustuse kontrollimine, sadulavööde pingutamine, sadulasse istumine ning sadulast mahatulemine toimub üldjuhul platsil.
* Ohutuse tagamiseks tuleb platsil hoida teiste hobustega piisavat pikivahet (ca 3–4 m) ja t kolme sammu pikkust külgvahet (ca 2,5 m). Rusikareeglina peaks rivis ratsutades nägema oma hobuse kõrvade vahelt eelmise hobuse tagumisi kapju.
* Sammu käivad ja peatunud ratsutajad ei tohi takistada traavi ja galoppi sõitvaid ratsanikke. Peatuda või sammule tuleks jääda alles pärast rajalt sisse keeramist.
* Hobuseid võib ratsaväljakul kordetada ainult siis, kui kõik kohal viibivad ratsutajad sellega nõus on. Kordetada ei tohiks ratsutamistreeningu ajal ega siis, kui väljakul on rohkem kui kolm hobust.
* Kui Sinu hobune on ettearvamatu või niisama vallatus tujus, siis hoiata sellest eelnevalt teisi platsil viibijaid.
* Kui platsil hobune lahti saab, siis peavad kõik ratsanikud seisma jääma. Kui olukord ohtlikuks muutub, siis peaksid kõik hobuse seljast maha tulema.
* Hüpata tohib ainult treeneri juuresolekul ning mitte kunagi üksinda platsil olles.
* Trennid ei sisalda ainult ratsutamist. Õpitakse ka muid hobuste ja ratsutamisega seotud tegevusi, nt. hobuse ja varustuse hooldamist, harjutusi hobusega käekõrval, kordetamist, ohutut käitumist hobuste ligiduses jne.

**KOKKUVÕTLIKULT**

* Ratsutama tulles peavad olema seljas mugavad ja soojad riided, mis vastavad ohutusnõuetele, ei tohiks olla lahtiseid nööre pandlaid jms, mis võivad kusagile kinni jääda.
* Kindlasti peavad ratsutama tulles olema jalas sobivad jalanõud, millel on soovitatavalt vähemalt 1cm kontsa osa, kuid mitte rohkem, kui 2cm. Kindlasti ei tohi tulla ratsutama sileda tallaliste jalanõudega.
* Ratsutades tuleb ALATI kanda kaskat (kiivrit). Soovitatavalt tuleks kanda ka kindaid ja turvavesti. (Kaska, turvavesti ja kindad saab tallist)
* Kui minnakse hobuseid treeningusse tooma tuleb olla ettavaatlik, et keegi ei jääks hobuste vahele. Koplist tuleb hobune ära tuua kasutades selleks jalutusnööri. Hobust talutatakse nöörist, olles ise hobuse vasakul küljel. Hobuste toomisel koplist peab kaasas olema juhendaja või mõni kogenum ratsutaja.
* Iga asi tuleb panna tagasi omale kohale kust see on võetud!
* Vastuvaidlemata tuleb täita juhendaja korraldusi.
* Hobusega tegeledes ei tohi kunagi minna hobuse seljataha, sest ehmumise korral võib ta lüüa tagumiste jalgadega. Samuti on väga oluline hoida eemale teistest hobustest ja mitte jääda hobuste vahele.
* Ka kõige rahulikum hobune võib olla ettearvamatu ning tuleb olla alati väga tähelepanelik hobustega tegeledes.
* **Kalmesaare talu ei võta endale vastutust materiaalsete
või füüsiliste kahjustuste eest (sh õnnetused, vargused, haigestumised jms, mis
võivad juhtuda treeningutest osavõtjatega treeningutel, jalutustel jne. SOOVITAME omada kindlustust.**

Küsimuste korral võib võtta ühendust minuga: Agnes Kaasik, 5543810 või kalmesaare@gmail.com

Alla 18-aastaste ratsutajate puhul peab antud dokumendiga tutvuma lisaks lapsele ka lapsevanem ning selle allkirjastama. Kui tegemist on 18-aastase või vanema ratsutajaga saab ratsutaja võtta vastususe oma tegude eest ise.

Olen teadlik ohutusnõuetest ja ohtudest, mis kaasnevad hobustega tegelemisel ja ratsutamisel ning luban oma lapsel osaled ratsa treeningutel ja laagrites.

Nimi: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kuupäev: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Allkiri: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_